सर्दी और गर्मी के मौसम में होने वाले प्रदूषण में फर्क है। गर्मी में होने वाला प्रदूषण कई मायनों में ज्यादा घातक है। सेंटर फॉर साइंस एंड इन्वायरनमेंट के अनुसार गर्मी में वाहनों से उत्सर्जित होने वाला धुआं जब वातावरण में आता है तो उसमें धूल के कण चिपक जाते हैं। इससे हवा खराब होती है और सांस में तकलीफ होती है। नमी की कमी और तपन के कारण स्थिति और भी गंभीर बन जाती है। समझना जरूरी है कि धूल के कण अन्य खतरनाक कणों के लिए वाहक का काम करते हैं और स्थिति को जानलेवा बनाते हैं। मौसम विभाग के अनुसार मानसून से पहले होने वाली बरसात नहीं होने के कारण भी हालात बिगड़ रहे हैं।